寄狄拾遺時爲魏州從事
作者：姚合
朝代：唐

paragraphs: 少在兵馬間，長還繫戎職。
雞飛不得遠，豈要生羽翼。
三年城中遊，與君最相識。
應知我中腸，不苟念衣食。
主人樹勳名，欲滅天下賊。
愚雖乏智謀，願陳一夫力。
人生須氣健，飢凍縛不得。
睡當一席寬，覺乃千里窄。
古人不懼死，所懼死無益。
至交不可合，一合難離坼。
君嘗相勸勉，苦語毒胸臆。
百年心知同，誰限河南北。